**Գուրգեն Գևորգի Բալայան** (*Գուրգեն Լոռեցի*) (մայիսի 15, 1950(1950-05-15), Կիանեթի, Վրաստան - մայիսի 29, 2023(2023-05-29), Երևան, Հայաստան), հայ ծաղրանկարիչ, նկարիչ-ձևավորող, խմբագիր։ «Երգիծաբանների համահայկական միության» փոխնախագահն էր, Կալիֆոռնիայի հայ գրողների միության անդամ, Հայ դրամատուրգների միության նախագահ (2022-2023)։ Հայաստանի մշակույթի գործիչների միության նախագահ(2022)։ Ավստրալիայի ռուսական գրականության միջազգային ակադեմիայի ակադեմիկոս, Հյուսիսային Ամերիկայի գրողների միության հայկական բաժանմունքի ղեկավարի տեղակալ

Կենսագրություն
--------------

Գուրգեն Բալայանը սովորել է Երևանի գեղարվեստի ուսումնարանում, 1984 թվականին ավարտել է Մոսկվայի Մաքսիմ Գորկու անվան գրականության ինստիտուտը։ 1975-1977 թվականներին աշխատել է Երևանի Պոլիգրաֆկոմբինատում, 1977-1981 թվականներին՝ «Սովետական գրող» հրատարակչությունում որպես խմբագիր, 1981-ից մինչև փակվելը՝ «Ոզնի» երգիծաթերթում որպես գեղարվեստական խմբագիր, նկարիչ, 2013 թվականից մինչև թերթի փակվելը՝ պատասխանատու խմբագիր։ Միաժամանակ, 1986-2000 թվականներին աշխատել է «Հայաստանի բնություն» ամսագրի (գեղարվեստական խմբագիր, պատասխանատու քարտուղար), 1989-1992 թվականներին՝ «Հայկազունք» շաբաթաթերթի, 1990-1991 թվականներին՝ «Համշեն» թերթի (նկարիչ-ձևավորող, պատասխանատու քարտուղար) խմբագրություններում։

Մամուլում հիմնականում տպագրվել է *Գուրգեն Լոռեցի* կեղծանվամբ։ Հայաստանի Մշակույթի գործիչների միության նախագահն էր, Հյուսիսային Ամերիկայի գրողների միության հայկական բաժանմունքի ղեկավարի տեղակալը։

Գուրգեն Բալայանի գրախոսությամբ տպագրվել են բազմաթիվ գրքեր։

Ստեղծագործություններ
--------------------

Գուրգեն Բալայանի հրապարակախոսական հոդվածները, ծաղրանկարները, երգիծական պատմվածքները տպագրվել են Հայաստանի («Ոզնի», «Ավանգարդ», «9-րդ հրաշալիք», «Առավոտ», «Հայաստանի Հանրապետություն», «Հասկեր» և այլն), Սփյուռքի, արտերկրի մամուլում։

Հեղինակ է «Միամիտ մտքեր, Լոռվա ժպիտներ» (2007), «55+» (2009), «Երգիծում են Հրանտ Հորիզոնն ու Գուրգեն Լոռեցին» (2019, համահեղինակ) գրքերի։

Նկարազարդել և ձևավորել է Արամայիս Սահակյանի «Խորհրդավոր խորհրդարան» (1992), «Խաչ և սուր» (1995), Էդուարդաս Մեժելայտիսի «Դայնայի օրագիրը» (2006), նաև Սոս Ազիզյանի «Առձեռն հումոր» (2006), «Սրամտում է Հայկական ռադիոն» (2009), «Պարկեշտ հումոր» (2010), «Հումորի և երգիծանքի 19 ակնթարթ» (2011) և այլ գրքեր։

Մրցանակներ
----------

* «Ոզնի» երգիծաթերթի մրցանակ (1988)

Ծանոթագրություններ
------------------

1. ↑  «ՀԱՅ ԴՐԱՄԱՏՈՒՐԳՆԵՐԻ ՄԻՈՒԹՅՈՒՆ։ Հայ դրամատուրգների միության անդամներ». *ՀԱՅ ԴՐԱՄԱՏՈՒՐԳՆԵՐԻ ՄԻՈՒԹՅՈՒՆ*. 2022 թ․ մարտի 22. Վերցված է 2022 թ․ ապրիլի 2-ին.(չաշխատող հղում)
2. 1 2  «Մշակույթի գործիչների միություն». 2023 թ․ մայիսի 6. `{{cite journal}}`: Cite journal requires `|journal=` (օգնություն)
3. ↑  «Союз писателей Северной Америки». *Союз писателей Северной Америки*. Վերցված է 2023 թ․ մայիսի 27-ին.
4. 1 2 3 4 5  Այվազյան, Հովհաննես, ed. (2015). *Հայ գրատպություն և գրքարվեստ. հանրագիտարան*. Երևան: Հայկական հանրագիտարան հրատարակչություն. էջեր 184–185. ISBN 978-5-89700-042-5.
5. ↑  «Союз писателей Северной Америки». *Союз писателей Северной Америки*. Վերցված է 2023 թ․ մայիսի 14-ին.
6. ↑  «Avangard - Ավանգարդ պարբերաթերթ, Գուրգեն ԼՈՌԵՑԻ». *www.avangard.am*. Վերցված է 2021 թ․ հունիսի 14-ին.
7. ↑  ««Առավոտ» օրաթերթ, ԳՈՒՐԳԵՆ ԼՈՌԵՑԻ».
8. 1 2  «ՀՀ ԳԱԱ Հիմնարար Գիտական Գրադարան catalog › Results of search for 'au:Բալայան, Գուրգեն"». *opac.flib.sci.am*. Վերցված է 2021 թ․ հունիսի 14-ին.

|  |  |  |
| --- | --- | --- |
| 

|  |  |
| --- | --- |
|  ⛭   Չափորոշչային վերահսկողություն | ՀԳՀԳ: 26513 |

 |